กรุงศรีฯ โหมให้กู้'ซัพพลายเชน'
“กรุงศรีฯ” โหมสินเชื่อซัพพลายเชน หวังเพิ่มสัดส่วน โอ/ดี เงินฝาก รายได้ค่าธรรมเนียม
6 ก.ค. 2555

“กรุงศรีฯ” โหมสินเชื่อซัพพลายเชน หวังเพิ่มสัดส่วน โอ/ดี เงินฝาก รายได้ค่าธรรมเนียม 
นายสยาม ประสิทธิศิริกุล ประธานคณะเจ้าหน้าที่ด้านลูกค้าธุรกิจเอสเอ็มอี ธนาคารกรุงศรีอยุธยา กล่าวว่า ในปีนี้ธนาคารได้เริ่มเข้าไปสร้างเครือข่ายกับลูกค้าธุรกิจขนาดใหญ่และกลุ่มคู่ค้าที่เป็นธุรกิจเอสเอ็มอี ทั้งที่เป็นผู้ซื้อและผู้จำหน่ายวัตถุดิบหลายแห่ง เพื่อขยายสินเชื่อซัพพลายเชนที่เน้นการให้เงินทุนหมุนเวียนระยะสั้น ไม่ต้องใช้หลักทรัพย์ค้ำประกัน และมีดอกเบี้ยต่ำกว่าเงินกู้ไม่มีหลักทรัพย์ค้ำประกันทั่วไป 4-5% เพื่อช่วยธุรกิจเอสเอ็มอีในการบริหารสภาพคล่อง 
ทั้งนี้ ธนาคารตั้งเป้าได้มูลค่าการค้าจากลูกค้ากลุ่มนี้ไม่ต่ำกว่า 1 หมื่นล้านบาท คิดเป็นวงเงินสินเชื่อ 5,000 ล้านบาทภายในสิ้นปี โดยล่าสุดธนาคารได้เซ็นเอ็มโอยูร่วมกับบริษัท ปูนซีเมนต์นครหลวง และบริษัท แอลจี และภายในปีนี้จะเซ็นร่วมกับผู้ค้ารายใหญ่อีก 5-6 ราย ในกลุ่มยานยนต์ และกลุ่มเครื่องใช้ไฟฟ้า
นายสยาม กล่าวว่า กลยุทธ์ในการขยายฐานลูกค้าของธนาคารจะมีความแตกต่างจากคู่แข่ง ด้วยการวิเคราะห์ข้อมูลจากผู้ค้ารายใหญ่ทั้งพอร์ตในคราวเดียวเพื่อคัดกรองลูกค้าเข้าโครงการ โดยดูจากประวัติการค้า วงเงินเฉลี่ยที่ใช้ในช่วง 2 ปีหลังสุด ทำให้ลูกค้าสามารถรู้ผลเบื้องต้นได้ภายใน 2-3 วัน จากเดิมต้องใช้เวลา 60-90 วัน 
“ที่ผ่านมาปัญหาในการขยายสินเชื่อประเภทนี้ คือ ต้องวิ่งไปหาคู่ค้าของผู้ค้ารายใหญ่ทีละราย แต่รูปแบบใหม่ของเราจะทำให้ได้ลูกค้าในเชนครั้งละหลายร้อยราย และจะเข้ามาเสริมการเติบโตของสินเชื่อเอสเอ็มอีในปีนี้ ซึ่งในครึ่งปีแรกเติบโตไปแล้วกว่า 8% จากเป้าทั้งปีที่ 16% หรือ 2.5 หมื่นล้านบาท” นายสยาม กล่าว